Document ID: 32007R0119

UREDBA KOMISIJE (ES) št. 119/2007
z dne 8. februarja 2007
o spremembi Uredbe (ES) št. 493/2006 o prehodnih ukrepih v okviru reorganizacije skupne ureditve trgov v sektorju sladkorja
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 318/2006 z dne 20. februarja 2006 o skupni ureditvi trgov v sektorju sladkorja (1) in zlasti člena 44(a) Uredbe,
ob upoštevanju naslednjega:
(1)
Uredba Komisije (ES) št. 493/2006 (2) določa nekatere posebne prehodne ukrepe za tržno leto 2006/2007, prvo tržno leto izvajanja reorganizacije skupne ureditve trgov v sektorju sladkorja.
(2)
Za stanje na trgu Skupnosti za tržno leto 2006/2007 je značilna neuravnoteženost med trgom sladkorja iz kvote in trgom sladkorja, ki presega kvoto. Medtem ko se bo verjetno presežek sladkorja iz kvote še povečal, pa bi se lahko izkazalo, da bo količina sladkorja, ki presega kvoto, namenjena za kemijsko industrijo, ob upoštevanju proizvedenih količin, zalog in povečanega povpraševanja po surovinah za proizvodnjo bioetanola, v drugi polovici tržnega leta 2006/2007 nezadostna.
(3)
Zato je treba predvideti posebne prehodne ukrepe za tržno leto 2006/2007, da bi se zopet vzpostavila uravnoteženost med trgom sladkorja iz kvote in trgom sladkorja, ki presega kvoto, in da bi se v sektorju kemijske in farmacevtske industrije olajšal prehod od starega dobavnega režima s sladkorjem, proizvedenim v okviru veljavne kvote v tržnem letu 2005/2006, in novim režimom, vzpostavljenim z Uredbo (ES) št. 318/2006 o dobavi sladkorja, ki presega kvoto. Izvajanje reforme sektorja je bilo v celoti izvedeno šele konec junija 2006, kar je povzročilo negotovost v sektorju, to pa je močno zavrlo sklepanje pogodb o dobavi za tržno leto 2006/2007. Dejansko je treba v praksi te vrste pogodb skleniti celo pred setvijo sladkorne pese ali pred predhodnim mesecem marcem. Ukrepi iz te uredbe morajo omogočiti večjo prožnost pri upravljanju proizvodnje sladkorja, ki presega kvoto, in zagotoviti dobave sladkorja kemijski industriji po svetovnih cenah. Proizvajalcem je treba omogočiti, da nadomestijo količine industrijskega sladkorja s sladkorjem, proizvedenim v okviru kvote. Vendar se ta možnost lahko dodeli samo pod pogojem, da se pravilno izvede dodatni nadzor nad dobavljenimi količinami in dejansko porabljenimi količinami v industriji. Odločitev o dodelitvi te možnosti mora biti zato prepuščena pristojnim organom držav članic.
(4)
Določbe o dobavi in uporabi industrijskega sladkorja iz Uredbe Komisije (ES) št. 967/2006 z dne 29. junija 2006 o podrobnih izvedbenih pravilih za Uredbo Sveta (ES) št. 318/2006 glede proizvodnje izvenkvotnega sladkorja v sektorju sladkorja (3) je treba uporabiti za dobavljene količine v okviru prehodnih ukrepov iz te uredbe.
(5)
Uredbo (ES) št. 493/2006 je zato treba ustrezno spremeniti.
(6)
Ukrepi, predvideni s to uredbo, so v skladu z mnenjem Upravljalnega odbora za sladkor -
SPREJELA NASLEDNJO UREDBO:
Člen 1
V Uredbo (ES) št. 493/2006 se vstavi naslednji člen 3(a):
„Člen 3a
Uporaba sladkorja v okviru kvote
1. Za dobave industrijskega sladkorja do 30. septembra 2007 v okviru pogodb iz člena 6 Uredbe Komisije (ES) št. 967/2006 (4) lahko pristojni organi držav članic na zahtevo proizvajalca dovolijo, da se količina sladkorja, ki jo je proizvedel v okviru kvote, vključno s sladkorjem, umaknjenim v skladu s členom 3 te uredbe, dobavi kot nadomestilo za industrijski sladkor, ki presega kvoto.
2. Količine sladkorja, dobavljene v skladu z odstavkom 1, se knjižijo kot industrijska surovina, dobavljena predelovalcu, kot določa drugi pododstavek člena 4(1)(a) Uredbe (ES) št. 967/2006, za tržno leto 2007/2008.
3. Sporočila iz členov 8 in 10 Uredbe (ES) št. 967/2006 navedejo ločeno dobavljeno količino v skladu z odstavkom 1 tega člena.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 8. februarja 2007

Labels: 17
6